**63. A Bencs Villa épülete és kimagasló kultúraközvetítő szerepe**

A nyíregyházi Sóstói úti villasor impozáns épülete a Bencs Villa, melynek építtetését Dr. Bencs Kálmán polgármesteri időszakának derekán, 1925-ben határozta el. A család tulajdonában lévő, Sóstói úttól az Ószőlő utcáig elnyúló szőlőbirtokra Várallyai Sándor mérnök tervei alapján két év múlva készült el az eklektikus épületet, mely a mai napig meghatározó eleme az 1920-as, ’30-as években kiépült nagypolgári villasornak. A világon végig söprő gazdasági válság, valamint a polgármester halála miatt a Bencs család anyagi biztonsága megrendült, mivel a villa építését banki kölcsönből finanszírozták, így tulajdonjoga elveszett. A második világháborút követően előbb tüdőszanatórium működött az épületben, majd óvodának adott helyet. 1989-től tanszálloda és a város vendégháza volt.

A közelmúltban felújított Bencs Villa napjainkban régi fényében ragyogva, a kultúra és a művészet színhelye, mely már történelmi kávézóval, kiállításokkal és rendezvények, esküvői és üzleti fotózások helyszíneként is várja az érdeklődőket. A város korábbi vendégházát 2018 nyarának végétől a Móricz Zsigmond Színház üzemelteti, mely nagy megtiszteltetést jelent a teátrum számára. A cél nem is lehet más, mint valamennyi kulturális programjának helyszínén: a legmagasabb minőséget nyújtani az ide érkezőknek.

A Bencs Villában színes irodalmi, beszélgetős és zenés esteket, állandó és időszaki kiállításokat láthatnak a látogatók. Az új szolgáltatások, rendezvények a városunkba érkező turisták kulturális, kikapcsolódási lehetőségeit bővítik, a helyi lakosság kulturális életét tovább színesítik. A Villa felújítása során a meglévő turisztikai termékek bővültek, szolgáltatásai által új elemekkel gazdagodtak.

A létrejövő komplex kínálat bővítésével a szezonalitás hatása csökkent, a helyi lakosság kulturális élettere bővült.